Cindy Mi โดนครูไล่ออกจากห้อง จนธุรกิจแสนล้าน
“เราแอบอ่านนิยายในห้องเรียน  คุณครูจับได้  คุณครูจึงหยิบนิยายของเราขึ้นมาและเขวี้ยงใส่หน้าเรา  จบด้วยการไล่เราออกจากห้องเรียน..”   Cindy Mi กล่าวถึงความหลังในห้องเรียนสมัยเด็กของเธอ  ปัจจุบัน Cindy Mi เป็นผู้ก่อตั้งบริษัท VIPKID เป็นบริษัท Tech Startup เกี่ยวกับการศึกษาที่มีการประเมินมูลค่าไว้ที่ระดับแสนล้านบาท  ทำไมคุณ Mi ต้องแอบอ่านนิยายในห้องเรียน ลงทุนแมนจะเล่าให้ฟัง
23 ส.ค. 2561

Cindy Mi โดนครูไล่ออกจากห้อง จนธุรกิจแสนล้าน / โดย ลงทุนแมน
“เราแอบอ่านนิยายในห้องเรียน
คุณครูจับได้
คุณครูจึงหยิบนิยายของเราขึ้นมาและเขวี้ยงใส่หน้าเรา
จบด้วยการไล่เราออกจากห้องเรียน..”
Cindy Mi กล่าวถึงความหลังในห้องเรียนสมัยเด็กของเธอ
ปัจจุบัน Cindy Mi เป็นผู้ก่อตั้งบริษัท VIPKID เป็นบริษัท Tech Startup เกี่ยวกับการศึกษาที่มีการประเมินมูลค่าไว้ที่ระดับแสนล้านบาท
ทำไมคุณ Mi ต้องแอบอ่านนิยายในห้องเรียน
ลงทุนแมนจะเล่าให้ฟัง
เรื่องนี้ต้องย้อนกลับไปตอนคุณ Mi อายุได้ 14 ขวบ..
ตอนนั้นครอบครัวของคุณ Mi ได้ย้ายถิ่นที่อยู่อาศัยไปอยู่ที่เมืองฮาร์บิน ตั้งอยู่ทางตะวันออกเฉียงเหนือของประเทศจีน
การย้ายบ้านในครั้งนั้น ส่งผลให้เธอต้องย้ายโรงเรียน และเธอเริ่มเรียนไม่ทันเทอมแรก..
เรื่องนี้ทำให้คุณ Mi ต้องตามเก็บเนื้อหาสำคัญวิชาต่างๆ ในช่วงเทอมแรกที่ขาดหายไปโดยเฉพาะ วิชาคณิตศาสตร์
อย่างไรก็ตาม จำนวนนักเรียนในห้องมีมากถึง 60 คน ทำให้คุณครูมีเวลาให้นักเรียนแต่ละคนค่อนข้างจำกัด
สมมติว่า..
คุณครูสอนวิชาคณิตศาสตร์ 1 คาบ 60 นาที โดยใช้เวลา 45 นาทีในการสอน และเปิดโอกาสให้นักเรียนที่มีคำถาม ถามคุณครู 15 นาทีก่อนเลิกเรียน
แปลว่า ถ้านักเรียน 60 คนมีคนละคำถาม คุณครูจะมีเวลาตอบนักเรียนเพียงคนละ 15 วินาที..
ปัญหาลักษณะนี้เกิดขึ้นกับคุณ Mi เพราะคุณ Mi มีคำถามมากมายเกี่ยวกับเนื้อหาวิชาการในห้องเรียน แต่คุณครูไม่มีเวลาให้
แต่แล้ววันหนึ่ง ในขณะที่คุณ Mi กำลังนั่งเรียนอยู่ในห้อง วิชาคณิตศาสตร์
คุณครูได้สุ่มให้นักเรียนตอบคำถาม ซึ่งนักเรียนคนนั้นบังเอิญเป็นคุณ Mi ซึ่งแน่นอนว่าคุณ Mi ไม่สามารถตอบคำถามได้เลย เนื่องจากไม่เข้าใจในเนื้อหา
แทนที่คุณ Mi จะได้รับคำแนะนำในการศึกษา
เธอกลับโดนคุณครูตำหนิว่าไม่มีความสามารถ และไม่ตั้งใจเรียน..
พอเรื่องเป็นแบบนี้ คุณ Mi จึงท้อแท้และล้มเลิกความพยายามในการเรียนไปในที่สุด
คุณ Mi หยิบนิยายมาอ่านโดยเอาโน้ตบุ๊กมาบังไว้ แต่สุดท้ายโดนคุณครูจับได้และเธอถูกไล่ออกจากห้องเรียน..
เหตุการณ์ในครั้งนั้นทำให้ ยิ่งเป็นการซ้ำเติมเด็กผู้หญิงอายุ 14 ปีให้หมดกำลังใจในการเรียน และกลายมาเป็นหนึ่งในประสบการณ์ที่แย่สุดในชีวิต
..แต่เรื่องนี้กลับเป็นจุดเริ่มต้นของธุรกิจของคุณ Mi เช่นกัน..
คุณ Mi ลาออกจากโรงเรียนตอนอายุ 17 ปี และเริ่มต้นทำงานกับคุณลุงของเธอที่เป็นผู้ร่วมก่อตั้งสถาบันสอนภาษาอังกฤษ ABC English
คุณ Mi ทำงานวันละ 14 ชั่วโมงที่สถาบันภาษา และเริ่มสนใจภาษาต่างประเทศ เธอจึงใช้เวลา 4-5 ชั่วโมงหลังเลิกงาน ศึกษาภาษาอังกฤษด้วยตนเองเป็นเวลาหลายปีเพื่อสอบรับใบปริญญาบัตร และเธอทำได้..
คุณ Mi กล่าวว่า “จริงๆ แล้วประเทศจีน ณ เวลานั้น มีระบบให้นักเรียนศึกษาด้วยตนเอง และสามารถสอบเข้ามหาวิทยาลัยได้ อย่างไรก็ตาม มันเป็นเรื่องที่ยากมาก และมีเพียงไม่กี่คนที่ทำได้”
หลังจากสะสมประสบการณ์มาสักพัก คุณ Mi จึงตัดสินใจสอบเข้าไปเรียน MBA ที่ Cheung Kong Graduate School of Business (CKGSB) ที่กรุงปักกิ่ง
จากการศึกษาครั้งนี้คุณ Mi ได้มีโอกาสไปเป็นนักเรียนแลกเปลี่ยนที่ Cornell University’s Samuel Curtis Johnson Graduate School of Management ในประเทศสหรัฐอเมริกา
ที่สหรัฐอเมริกา เวลานักศึกษามีข้อสงสัยหรือต้องการคำปรึกษา ส่วนใหญ่นักศึกษาจะสามารถเข้าถึงที่ปรึกษาของเราได้ง่ายกว่า และได้รับคำตอบที่นำไปต่อยอดได้มากกว่า
ไอเดียนี้จึงถูกนำมาประยุกต์ใช้กับความหลังของคุณ Mi
คุณ Mi เรียนตามเพื่อนไม่ทัน..
คุณ Mi ไม่ได้รับความเอาใจใส่จากคุณครู..
คุณ Mi อยากเรียนภาษาอังกฤษ แต่ไม่มีใครสอนเธอได้เลย..
คุณ Mi จึงต่อยอดสิ่งเหล่านี้ออกมาเป็นคำถามว่า
“ในชั้นเรียนที่มีนักเรียน 60 คน มันเป็นไปไม่ได้เลยที่คุณครูเพียงคนเดียวจะดูแลให้ทั่วถึง แล้วทำไมเราไม่ทำให้มีคุณครู 60 คนแทนล่ะ? ”
พอเริ่มมีแนวคิด คุณ Mi จึงเริ่มศึกษาเกี่ยวกับธุรกิจการศึกษานอกห้องเรียนในประเทศจีน และสถาบันเหล่านี้เพิ่งเริ่มเป็นที่นิยมเมื่อประมาณ 20 ปีที่ผ่านมา
ที่น่าสนใจคือ มีสถาบันสอนภาษาอังกฤษมากกว่า 50,000 สถาบันในประเทศจีน อย่างไรก็ตามคุณครูสอนภาษาอังกฤษที่มีคุณภาพหาได้ยาก และการเข้าถึงถูกจำกัดด้วยสถานที่ เวลาและมีค่าใช้จ่ายสูง
แต่..
เรื่องนี้คุณ Mi แก้ปัญหาโดยนำเทคโนโลยีสมัยใหม่เข้ามาประยุกต์ใช้กับธุรกิจของเธอจนออกมาเป็นแอปพลิเคชันชื่อ VIPKID
VIPKID ถูกสร้างขึ้นมาให้เป็นแพลตฟอร์มสำหรับคุณครู และนักเรียน โดยเปิดให้นักเรียนเลือกเรียนหัวข้อที่สนใจ และสามารถเรียนตัวต่อตัวกับคุณครูได้ผ่านช่องทางออนไลน์
จากการศึกษารูปแบบเดิมที่มีคุณครู 1 คนดูแลนักเรียน 60 คนในห้องเรียน
คุณ Mi เริ่มติดต่อคุณครูสอนภาษาอังกฤษโดยกล่าวถึงวิสัยทัศน์ “การเปลี่ยนโลกของเราให้เป็นห้องเรียน” และอีกหลากหลายวิชาจากหลายประเทศทั่วโลก
พอเรื่องเป็นแบบนี้ นักเรียนในประเทศจีนสามารถเข้าถึงคุณครูภาษาอังกฤษได้จากทุกที่ทุกเวลา รวมไปถึงคุณครูจากทั่วโลกสามารถมีรายได้เสริมจากเวลาว่างของตนเอง..
3 ปีก่อน VIPKID เริ่มต้นจากการมีคุณครูเพียง 400 คนและนักเรียนในระบบเพียง 3,300 คน
อย่างไรก็ตาม ด้วยความมุ่งมั่น และการนำเทคโนโลยีสมัยใหม่มาแก้ไขปัญหาของนักเรียนในประเทศจีน
ปัจจุบัน VIPKID มีคุณครูในระบบกว่า 60,000 คน นักเรียนในแพลตฟอร์ม 500,000 คน และมีการเรียนการสอนเกิดขึ้นกว่า 100,000 ครั้งต่อวัน..
จนในปีนี้ VIPKID มีการระดมทุนไปกว่า 16,630 ล้านบาท ทำ Valuation พุ่งไปที่ระดับ 3,000 ล้านดอลลาร์สหรัฐ หรือ 1 แสนล้านบาท..
น่าสนใจว่าโมเดลธุรกิจของคุณ Mi ในวัย 35 ปีที่ใช้ประสบการณ์ส่วนตัวในวัยเด็กมาประยุกต์เป็นธุรกิจจะมีทิศทางเป็นอย่างไร และ VIPKID จะกลายมาเป็นแอปพลิเคชันการศึกษาระดับโลกได้หรือไม่
แต่อย่างน้อย คุณ Mi สอนให้เรารู้ว่า จริงๆ แล้วปัญหาที่เกิดขึ้นกับตัวเรา อาจเกิดขึ้นกับคนอีกหลายแสนคน..
หากเราเป็นคนหนึ่งที่คิดจะแก้ปัญหาตรงนี้อย่างจริงจังและดีพอ คนอีกเป็นแสนคนก็อาจจะเป็นลูกค้าของเราทันที
ย้อนกลับมาที่ประเทศไทย ทุกวันนี้ในห้องเรียนของเรามีกี่คนที่ได้ถามคุณครู..
----------------------
แล้วในบล็อกดิท มีกี่บทความที่เราชื่นชอบ มีกี่บทความที่เรายังไม่ได้อ่าน โหลดแอปพลิเคชันลงทุนแมน อ่านและเขียนบทความฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
[9295].